Nattens mareritt

Nattens mareritt (originaltittel: Dreamscape) er en amerikansk science fiction-grøsser fra 1984 regissert av Joseph Ruben. Filmen handler om en ung mann som har evnen til å gå inn i drømmene til andre mennesker. På grunn av dette blir han kontaktet av et forskingssenter som arbeider med å kurere mennesker med alvorlige mareritt. Hans evner blir imidlertid forsøkt missbrukt for politiske formål. Hovedrollen spilles av Dennis Quaid, mens sentrale biroller spilles av Max von Sydow, Kate Capshaw, David Patrick Kelly og Christopher Plummer.

Handling
Alex Garder er en ung mann på rundt 30 år som har en uvanlig evne: han har en "sjette sans". En dag blir han kontaktet av sin gamle professor som vil ha ham med på et topphemmelig forskningsprosjekt ved universitetet som driver med drømmeforskning. Avdelingen har kombinert parapsykologi og drømmeforskning med oppsiktsvekkende resultater. Målet er å kurrere mennesker som lider av alvorlige mareritt. Dette har forskerne til hensikt å gjøre ved å ta seg inn i underbevisstheten til pasientene mens de drømmer. Men til det trenger de mennesker som har telekinetiske evner. Siden Alex er i besittelse disse merkverdige evnene får han oppdraget med å gå inn i drømmene til disse personene. Prosjektet blir en suksess og han kurerer flere med sin metode, men oppdager samtidig at det som hender under søvneksperimentene, også skjer i virkeligheten. 

Prosjektet tar en alvorlig dreining når en mektig etterretningsmann allierer seg med en av senterets fremste «forsøkskaniner» i den hensikt å drepe USAs president. Presidenten plages av vedvarende mareritt om en verden ødelagt av atomkrig - og enkelte frykter at dette vil påvirke hans valg under et nært forestående møte om atomnedrustning. Da Alex skjønner hva som er i ferd med å skje, blir han tvunget på rømmen. Han innser at planene må stoppes og allierer seg derfor med Jane, en av medarbeiderne på senteret.

Om filmen

Popularitet og økonomi 
Nattens mareritt ble en moderat suksess i USA hvor den spilte inn $12 millioner og havnet på 69. plass over de mest innbringende filmene i 1984.

Produksjonkostnadene var på $6 millioner.

Anmelderne 
Nattens mareritt fikk relativt gode kritikker og har oppnådd 77 % på Rotten Tomatoes. Den amerikanske filmanmelderen Roger Ebert gav den tre av fire stjerner. Det gjorde også Leonard Maltin.

Priser 
Filmens regissør vant en Golden Raven ved Brussels International Fantastic Film Festival. Den ble også nominert til en Saturn Award i klassen beste skrekkfilm.

Annet 
Filmen hentet en del inspirasjon fra Roger Zelaznys novella He Who Shapes (1966).

Den ble innspilt vinteren og våren 1983. Opptakene ble gjort ulike steder i California, blant annet i Stockton.

I rollene
 Dennis Quaid: Alex Gardner
 Kate Capshaw: Jane DeVries
 Max von Sydow: Doktor Paul Novotny
 Christopher Plummer: Bob Blair
 David Patrick Kelly: Tommy Ray Glatman
 Eddie Albert: Presidenten
 George Wendt: Charlie Prince
 Larry Gelmer: George Webber
 Chris Mulkey:  Gary Finch
 Cory “Bumper” Yothers: Buddy
 Redmond Gleeson: Snead
 Eric Gold: Tommy Rays far
 Peter Jason: Roy Babcock
 Jana Taylor: Mrs. Webber

Referanser

Eksterne lenker

Thrillerfilmer fra USA
Science fiction grøssere fra USA
Filmer fra 1984
Engelskspråklige filmer
Filmer om parapsykologiske fenomener